Max se neus voor in MexikoMax Verstappen. Foto: Twitter. Die wêreldkampioen Max Verstappen sal vandag heel voor in Mexikostad wegspring met die Mercedes-renmotors van George Russell en Lewis Hamilton kort op sy hakke. Volgens die jong Nederlander het hy aanvanklik agter die stuur van sy Red Bull gesukkel, maar hy is tevrede met hoe dinge vir hom uitgedraai het. Dit is immers die eerste keer dat hy heel voor op die wegspringrooster in Mexiko staan. Sy spanmaat, Sergio Perez, sal vierde in sy geboorteland wegspring. “Ek is tevrede met die spoed wat ons kon handhaaf en dit beloof om ŉ goeie tweestryd met Mercedes te wees. Ek sal hard moet werk om voor te bly; dinge raak altyd interessant vóór die eerste draai in Mexiko,” het Verstappen gesê. So van tweestryde gepraat – volgens die Red Bull-kampioen het hy respek vir Hamilton se bestuursvernuf. Tog meen hy dat die respek nie wedersyds is nie. “Mense het al vir my gesê dat Lewis nie my naam in gesprekke wil gebruik nie. Ek is van jongs af geleer om sportsterre se prestasies te respekteer. Persoonlik het ek geen probleem met dít wat hy alles al bereik het nie; hy is ongetwyfeld een van die beste renjaers ooit,” het Verstappen in ŉ onderhoud met The Mail on Sunday gesê. Die F1-aksie begin vanaand om 22:00 en sal regstreeks op SuperSport uitgesaai word. Wegspringrooster: